Vilde huslejestigninger, hurtige fupmoderniseringer og chikane mod lejere. Anklagerne er mange i de omkring 70 sager, som lejernes LO (LLO) har kørende mod den amerikanske kapitalfond Blackstone og dens danske samarbejdspartner 360North.

Mange af sagerne er i huslejenævnet, oplyser formanden for LLO, Helene Toxværd.

»Det er ikke ualmindeligt, at lejen kan stige til det dobbelte eller tredobbelte – fra 500-700 kroner pr. kvadratmeter til 1800 kroner om året – efter en af deres moderniseringer, hvor der bare er skiftet køkken og badeværelse. På den måde kan en toværelses ved genudlejning være steget til at koste 11.000 kroner om måneden«, fortæller LLO-formanden.